हबीब तनवीर व्याख्यानमाला की शुरुआत रजा फाउन्डेशन के प्रबंध न्यासी एवं हिंदी के सुप्रसिद्ध कवि अशोक वाजपेयी के स्वागत वक्तव्य एवं अतिथि वक्ता रतन थियम को गुलदस्ता भेंट कर के हुई। श्री अशोक वाजपेयी ने हबीब तनवीर का परिचय देते हुए हबीब तनवीर को भारत का महत्वपूर्ण प्रगतिशील मूल्यों का लेखक, नाटककार बताया। उन्होंने कहा कि रतन थियम हबीब तनवीर के परम्परा के नाटककार हैं। हबीब तनवीर के स्मृति में रजा फाउंडेशन अपने व्याख्यानमाला श्रृंखला के तहत नियमित आयोजन करता रहा है। मुख्य वक्ता रतन थियम ने अपने विषय ‘‘मेरा रंगमंच : मेरी यात्रा’’ पर बोलते हुए कहा कि रंगमंच अभिनेता और दर्शक के बीच होने वाले संवाद की एक सतत प्रक्रिया है जो कि दर्शक को अपनी स्वयं की कल्पना का निर्माण करने में, अग्रगामी संभावनाओं को सोचने और सम्पूर्ण अभिनय को दार्शनिक दृष्टिकोण के साथ अपनाने में मदद करती है।